Vefnaður hefur verið samofinn sögu þjóðarinnar frá landnámi og lengi vel var allur textíll unninn inni á heimilunum . Voðir voru í fyrstu ofnar í kljásteinavefstöðum , hvort sem það var vaðmál í fatnað á heimafólk eða til útflutnings , en síðar komu vefstólar til sögunnar og þá jukust afköstin til muna . Listin að vefa er yfirgripsmikil og fróðleg bók um sögu vefnaðar á Íslandi . Hér er fjallað um vefnað að fornu og nýju , um vefjarefni og spunatrefjar , tæki og tól , uppsetningu í vefstað og vefstól , bindifræði og mismunandi vefnaðargerðir . Að auki eru sérstakir kaflar um spjaldvefnað og myndvefnað . Bókin er í senn gagnlegt uppsláttarrit og kennslubók í vefnaði . Ragnheiður Björk Þórsdóttir er veflistamaður , kennari og sérfræðingur á sviði vefnaðar hjá Textílmiðstöð Íslands .